ΓΡΑΠΤΗ ΕΡΩΤΗΣΗ P-0853/97 υποβολή: Heidi Hautala (V) προς την Επιτροπή (5 Μαρτίου 1997)

Θέμα: Ανταλλαγή γαιών μεταξύ της Πόλης του Ελσίνκι και της Finnlines Oy

Το Δημοτικό Συμβούλιο του Ελσίνκι αποφάσισε, στις 11.12.1996, να αποκτήσει από την γνωστή εταιρεία Finnlines Oy, η οποία ασχολείται με το εξωτερικό εμπόριο, ένα οικόπεδο στο Pikkala του Kirkkonummi παρέχοντας, ως αντάλλαγμα, στην εν λόγω εταιρεία ένα οικόπεδο στην περιοχή του Kamppi, η οποία βρίσκεται στο Ελσίνκι. Η πραγματική αξία του οικοπέδου το οποίο περιήλθε στην κατοχή της Πόλης του Ελσίνκι ως αποτέλεσμα της ανταλλαγής αυτής, ανήρχετο, όπως αποφάσισε το Συμβούλιο, σε 18 εκατ. φινλανδικά μάρκα, ενώ η αξία του οικοπέδου το οποίο παρεχωρήθη στην Finnlines Oy καθορίστηκε σε 34-42 εκατ. φινλανδικά μάρκα. Πολλοί από τους κατοίκους του Ελσίνκι πιστεύουν ότι η αξία του οικοπέδου το οποίο απέκτησε η πόλη είναι μηδαμινή, και ότι η ανταλλαγή αυτή πραγματοποιήθηκε προκειμένου να επιτευχθεί η εξάλειψη, ενός ανταγωνιστού και να αυξηθούν έτσι οι πιθανότητες να επιλεγεί το Vuosaari του Ελσίνκι ως χώρος για την κατασκευή νέου λιμένος.

Η Επιτροπή έλαβε, στις 17.07.1996 απόφαση σύμφωνα με την οποία η πόλη του Mainz είχε πωλήσει σε ιδιωτική επιχείρηση οικόπεδο σε τιμή κατά πολύ χαμηλότερη από την πραγματική του αξία, ενισχύοντας έτσι εμμέσως την εν λόγω επιχείρηση κατά παράβασιν των τεχνικών κοινοτικών διατάξεων. Μήπως και στην περίπτωση της ανταλλαγής γαιών μεταξύ της Πόλης του Ελσίνκι και της Finnlines Oy η πόλη έχει ενισχύσει εμμέσως την Finnlines Oy καταβάλλοντας υπερβολικά μεγάλο αντίτιμο έναντι του οικοπέδου που απέκτησε από την εν λόγω εταιρεία; Προτίθεται η Επιτροπή να εξετάσει λεπτομερώς την ανταλλαγή αυτή, και να διαπιστώσει εάν αυτή πραγματοποιήθηκε νόμιμα; Πιστεύει η Επιτροπή ότι η κατασκευή λιμένος αποτελεί δημόσιο έργο για το οποίο επιλέγεται, βάσει αντικειμενικών κριτηρίων και κατόπιν δίκαιας μεταχείρισης των ενδιαφερομένων ανταγωνιστών, η πλέον συμφέρουσα προτεινομένη λύση, και ότι δεν πρέπει να στρεβλώνεται ο ανταγωνισμός με την προληπτική εξάλειψη, έναντι ανταλλαγμάτων, ενδεχομένων ανταγωνιστών από την αγορά;

Απάντηση του κ. Van Miert εξ ονόματος της Επιτροπής (10 Απριλίου 1997)

Η Επιτροπή ενέκρινε στις 20 Νοεμβρίου 1996 μια ανακοίνωση σχετικά με τις ενισχύσεις σε περίπτωση πώλησης γης από δημόσιες αρχές καθώς και σχετικά με τα τυχόν οφέλη που προκύπτουν για τους αγοραστές απ' αυτές τις συναλλαγές. Επισημαίνεται δε ότι η εκτίμηση της τιμής της γης για λόγους ελέγχου των κρατικών ενισχύσεων μπορεί να βασιστεί σε έναν άνευ όρων δημόσιο διαγωνισμό ή σε μια εκτίμηση που θα κάνουν ανεξάρτητοι εμπειρογνώμονες. Η ανακοίνωση δεν αφορά την αγορά γης από το δημόσιο, ούτε την ενοικίαση ή τη μακροχρόνια μίσθωση ακινήτων από δημόσιες αρχές. Τέτοιες συναλλαγές ενδέχεται επίσης να περιλαμβάνουν κρατικές ενισχύσεις.

Με βάση μια προκαταρκτική εκτίμηση η Επιτροπή επισημαίνει ότι η σύμβαση για την ανταλλαγή γης στις περιοχές Pikkala και Kamppi ανάμεσα στην πόλη του Ελσίνκι και την εταιρεία Finnlines Oy ενδέχεται να περιλαμβάνει στοιχεία κρατικής ενίσχυσης, οπότε ισχύει ως προς αυτή η προαναφερόμενη ανακοίνωση. Η Επιτροπή, επειδή δεν γνωρίζει όλες τις λεπτομέρειες της υπόθεσης, δεν μπορεί στο παρόν στάδιο να πάρει οριστική θέση σχετικά με το θέμα αυτό. Για το λόγο αυτό η Επιτροπή θα ζητήσει περισσότερες πληροφορίες ως προς το θέμα αυτό από τις φινλανδικές αρχές προκειμένου να είναι σε θέση να εκτιμήσει εάν η συγκεκριμένη ανταλλαγή γης περιλαμβάνει κρατική ενίσχυση κατά την έννοια του άρθρου 92 (1) της συνθήκης ΕΚ. Η ενίσχυση απαγορεύεται μόνο εάν πληροί ταυτόχρονα όλα τα κριτήρια που προβλέπονται από το άρθρο 92 (1) της συνθήκης ΕΚ (ενίσχυση που χορηγείται από το κράτος ή με κρατικούς πόρους, ευνοεί ορισμένες επιχειρήσεις ή την παραγωγή ορισμένων προϊόντων, νοθεύει ή απειλεί να νοθεύσει τον ανταγωνισμό και επηρεάζει το εμπόριο μεταξύ των κρατών μελών). Εάν το σχέδιο περιλαμβάνει κρατική ενίσχυση που ικανοποιεί τα παραπάνω κριτήρια, η Επιτροπή πρέπει να εκτιμήσει την νομιμότητα της ενίσχυσης και να ελέγξει εάν είναι σύμφωνη προς τις διατάξεις περί κρατικών ενισχύσεων.